ชงครม.เพิ่มเงินสมทบกอช.
กอช.เตรียมเสนอเพิ่มเงินสมทบเป็น 1,500 บาท ให้ ครม.เห็นชอบปีหน้า เพิ่ม ธอส.ช่องทางจ่ายเงิน
29 ต.ค. 2565

กอช.เตรียมเสนอเพิ่มเงินสมทบเป็น 1,500 บาท ให้ ครม.เห็นชอบปีหน้า เพิ่ม ธอส.ช่องทางจ่ายเงิน
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า ปัจจุบันรัฐบาลจ่ายเงินสมทบให้สมาชิกมีเพดานสูงสุด 1,200 บาท/ปี โดย กอช.จะเสนอให้คณะรัฐมนตรี (ครม.) เห็นชอบแก้ไขกฎกระทรวงให้จ่ายเงินสมทบเพิ่มเป็น 1,500 บาท/ปี ในไตรมาสแรกปี 2560 เพื่อเป็นแรงจูงใจให้แรงงานนอกระบบเข้ามาเป็นสมาชิกกองทุนมากขึ้น
นอกจากนี้ ยังเสนอการจ่ายเงินสมทบไม่ให้มีความซับซ้อนจากเดิมกำหนดเป็นช่วงอายุ 15-30 ปี รัฐบาลจ่ายสมทบ 50% แต่ไม่เกิน 600 บาท อายุ 30-50 ปี รัฐบาลจ่ายสมทบ 80% แต่ไม่เกิน 960 บาท และ 50 ปีขึ้นไป รัฐบาลจ่ายสมทบ 100% แต่ไม่เกิน 1,200 บาท ให้เป็นไม่เกิน 1,500 บาท ในทุกช่วงอายุ โดยสัดส่วนการจ่ายสมทบยังคงไว้เหมือนเดิม
ขณะเดียวกันก็จะเสนอให้แก้ไขในส่วนของการจ่ายเงินสมทบของสมาชิกจากเดิมกำหนดไว้ไม่เกิน 1.32 หมื่นบาท/ปี ให้เป็น 1.5 หมื่นบาท/ปี เพื่อให้สมาชิกออมมากขึ้น เมื่อเกษียณอายุก็จะได้มีบำนาญเพื่อใช้ดำรงชีวิตมากขึ้นกว่าเดิม
นายสมพร กล่าวว่า ปี 2559 กองทุนมีสมาชิกจำนวน 5.2 แสนราย โดยมีเงินกองทุนรวม 2,400 ล้านบาท เป็นเงินสะสมประมาณ 1,500 ล้านบาท ที่เหลือ 463 ล้านบาท เป็นเงินสมทบจากภาครัฐ ซึ่งส่วนใหญ่เป็นกลุ่มเกษตรกรสูงถึง 50% โดยในปี 2560 ตั้งเป้าเพิ่มเป็น 1 ล้านราย โดยจะเน้นกลุ่มเยาวชน โดยจะมุ่งหาสมาชิกใหม่ผ่านการเข้าถึงชุมชน สถาบันการศึกษา เพื่อปลูกฝังการออมผ่านการฝากเงิน 1,200-1,300 บาท/ปี เพียงระยะ 10 ปี เมื่อรวมผลตอบแทนจะได้รับเงินหลังเกษียณ 3,000 บาท/เดือน คาดว่าเพียงพอในการดำรงชีวิตวัยเกษียณ
นอกจากนี้ ยังได้เพิ่มช่องทางการสมัครสมาชิกและการจ่ายเงินสมทบของสมาชิก จากเดิมที่ใช้บริการได้ที่ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ได้เพิ่มธนาคารอาคารสงเคราะห์ (ธอส.) เข้ามาอีก 1 แห่ง ทำให้มีสาขารวมกัน 3,489 แห่ง ที่ให้บริการสมาชิกของ กอช.
นายฉัตรชัย ศิริไล กรรมการผู้จัดการ ธอส. เปิดเผยว่า พร้อมให้สาขาทั่วประเทศของ ธอส.ที่มีอยู่ประมาณ 200 สาขา เป็นช่องทางการรับสมัครและส่งเงินสะสมให้กับ กอช. ซึ่งคาดว่าการร่วมมือในครั้งนี้จะทำให้ประชาชนมีทางเลือกมากขึ้น ทั้งนี้สมาชิก กอช.ซึ่งส่วนใหญ่เป็นเกษตรกรและประกอบอาชีพอิสระยังสามารถเข้าร่วม “โครงการ ธอส. โรงเรียนการเงิน” เพื่อเตรียมความพร้อมเข้าถึงสินเชื่อในระบบ